וַיֵּלְכ֖וּ אֶחָ֑יו לִרְע֛וֹת אֶת ־צֹ֥אן אֲבִיהֶ֖ם בִּשְׁכֶֽם: וַיֹּ֨אמֶר יִשְׂרָאֵ֜ל אֶל יוֹסֵ֗ף הֲל֤וֹא אַחֶ֙יךָ֙ רֹעִ֣ים בִּשְׁכֶ֔ם לְכָ֖ה וְאֶשְׁלָחֲךָ֣ אֲלֵיהֶ֑ם וַיֹּ֥אמֶר ל֖וֹ הִנֵּֽנִי: וַיֹּ֣אמֶר ל֗וֹ לֶךְ נָ֨א רְאֵ֜ה אֶת שְׁל֤וֹם אַחֶ֙יךָ֙ וְאֶת שְׁל֣וֹם הַצֹּ֔אן וַהֲשִׁבֵ֖נִי דָּבָ֑ר וַיִּשְׁלָחֵ֙הוּ֙ מֵעֵ֣מֶק חֶבְר֔וֹן וַיָּבֹ֖א שְׁכֶֽמָה: וַיִּמְצָאֵ֣הוּ אִ֔ישׁ וְהִנֵּ֥ה תֹעֶ֖ה בַּשָּׂדֶ֑ה וַיִּשְׁאָלֵ֧הוּ הָאִ֛ישׁ לֵאמֹ֖ר מַה תְּבַקֵּֽשׁ: וַיֹּ֕אמֶר אֶת־אַחַ֖י אָנֹכִ֣י מְבַקֵּ֑שׁ הַגִּֽידָה־נָּ֣א לִ֔י אֵיפֹ֖ה הֵ֥ם רֹעִֽים: וַיֹּ֤אמֶר הָאִישׁ֙ נָסְע֣וּ מִזֶּ֔ה כִּ֤י שָׁמַ֙עְתִּי֙ אֹֽמְרִ֔ים נֵלְכָ֖ה דֹּתָ֑יְנָה וַיֵּ֤לֶךְ יוֹסֵף֙ אַחַ֣ר אֶחָ֔יו וַיִּמְצָאֵ֖ם בְּדֹתָֽן: (בראשית פרק לז : יב-יז). התורה מדגישה לנו פרטים רבים הקשורים לסיפור זה. יעקב השולח את יוסף, יוסף המתעקש למצוא את אחיו למרות שלא מצא אותם בשכם ועוד. בראיה אנושית פשוטה הסיפור אינו מובן, הן מצד יעקב שידע שהאחים שונאים אותו ומקנאים בו ככתוב: "ויקנאו בו אחיו ואביו שמר את הדבר". בגלל השנאה הזו היה צריך יעקב להימנע מלשלוח את יוסף אל שונאי נפשו. וגם מצד יוסף שידע ששנאתם אליו הגיעה עד כדי שאינם יכולים דברו לשלום, גם הוא היה צריך לסרב מללכת אל אחיו, ואפילו אם מפני מצות כיבוד אב אינו יכול לסרב לבקשת אביו, הרי לפחות מרגע שלא מצא אותם בשכם, שכבר מילא את שליחותו, היה יכול לשוב על עקביו, אבל יוסף מתעקש למצוא אותם, וכשהאיש המוצא אותו תועה בשדות שכם שואל אותו מה תבקש? הוא אומר לו: "את אחי אנכי מבקש אגידה נא לי איפה הם רועים", ורק דבקותו במטרה הביאה אותו לבסוף אל אחיו בדותן.

לעיתים נדמה כאילו אנו בני האדם בלבד קובעים את מהלכי חיינו, ועל כן רק מפני שיעקב ביקש מיוסף ללכת אל אחיו, ורק מפני הסכמתו של יוסף ללכת, ירדו אבותינו למצרים. כבר רש"י בפירושו לתורה רומז לנו שהליכתו של יוסף לאחיו היתה בעיקר פרי החלטתה של ההשגחה העליונה, כמו שכתב: "וישלחהו מעמק חברון - מעצה עמוקה של אותו צדיק הקבור מחברון, לקיים מה שנאמר לאברהם בין הבתרים: 'כי גר יהיה זרעך'". כך כתב גם הרמב"ן: "כי סיבות רבות באו אליו שהיה ראוי לחזור לו, אבל הכל סבל לכבוד אביו, ולהודיענו עוד כי הגזרה אמת והחריצות שקר, כי זימן לו הקב"ה מורה דרך שלא מדעתו להביאו בידם . . . להודיענו כי עצת ה' היא תקום". גם האחים למרות שהחליטו לחסל את יוסף, השתדלותם נגד עצת ה' לא הצליחה, והם נעים ממחשבתם הראשונה להורגו, אל השלכתו אל הבור, ומשם לבסוף למכור אותו לישמעאלים, מה שהביא את יוסף למצרים. את המהלך הזה המשילו חז"ל במדרש (ב"ר פ' פ"ו): "לפרה שהיו מושכין אותה למקולין (בית מטבחיים) ולא היתה נמשכת - מה עשו לה? משכו את בנה לפניה והיתה מהלכת אחריו על כורחה. כך ראוי היה יעקב לירד למצרים בשלשלאות (של ברזל), אמר הקב"ה: בני בכורי ואני מורידו בבזיון, אתמהה?! אלא הריני מושך את בנו לפניו והוא יורד אחריו על כורחו". ובמדרש תהלים (מזמור קח): "כך קודם שבא יעקב למצרים כמה מנגנאות (תחבולות) נעשו, שיעשו אחי יוסף כל אותן הדברים כדי שירד יוסף למצרים, ואחרי כן ירד יעקב אחריו למצרים".

הקב"ה לעיתים מתערב ושולח מורה דרך כדי שיוביל את האדם למקום אליו כיוון ה' כפי שכתב הרמב"ן, שהוסיף וקבע ש"הגזרה אמת וההשתדלות **שקר**". רצון הקב"ה הוא אמת והוא הקובע, והשתדלותם של בני האדם לא קובעת דבר. כמאמר הפתגם "האדם מתכנן – ואלוקים צוחק".

מכאן אפשר להבין את ראייתם של חז"ל את האירועים בהמשך הפרשה וַֽיְהִי֙ בָּעֵ֣ת הַהִ֔וא וַיֵּ֥רֶד יְהוּדָ֖ה מֵאֵ֣ת אֶחָ֑יו וַיֵּ֛ט עַד־אִ֥ישׁ עֲדֻלָּמִ֖י וּשְׁמ֥וֹ חִירָֽה: חז"ל במדרש מסבירים ויהי בעת ההיא, רבי שמואל בר נחמן פתח (ירמיה כט) כי אנכי ידעתי את המחשבות, שבטים היו עסוקין במכירתו של יוסף, ויוסף היה עסוק בשקו ובתעניתו, ראובן היה עסוק בשקו ובתעניתו, ויעקב היה עסוק בשקו ובתעניתו, ויהודה היה עסוק ליקח לו אשה, והקב"ה היה עוסק בורא אורו של מלך המשיח, ויהי בעת ההיא וירד יהודה, (ישעיה סו) בטרם תחיל ילדה, קודם שלא נולד משעבד הראשון נולד גואל האחרון, (בראשית רבה פרשת וישב פרשה פה ).

האנשים עסוקים בראית ה'כאן והעכשו' התייחסות ותגובה למה שקרה. שבטים (בני יעקב – השונאים את יוסף) עסוקים במכירת יוסף. ראובן ויעקב שרויים באבל ובתענית כל אחד באבלו שלו על מה שכואב לו. יהודה עסוק בעניני היום יום – גז, צאן, ליקח אשה . ואילו הקב"ה מכין כבר את התשתית לעתיד . יש אופק, יש מנהיג לבירה .

לא לחינם ירד יהודה לעדולם, שכן שם נמצא מאוחר יותר את דוד. לשם דוד יגיע עם חרבו של גלית ועם האורים ותומים – סמלי המנהיגות והמלכות. משם תצא הבקשה של דוד המבקש מים מבית לחם, וחז"ל כידוע קושרים את מעשיו של דוד לעניני משיח וגאולה.

ובימים טרופים אלה של מגיפה המובילה למחוזות רבים של אי ודאות, ובמקביל עניני השלטון וההנהגה , שכל המתבונן בהם חש במבוכה ואי וודאות לגבי מה יהיה בעתיד עלינו לזכור תמיד , כפי שכתב הרמב"ן, שהוסיף וקבע ש"**הגזרה אמת וההשתדלות שקר".** או כפי שאמרו לנו חז"ל "בטרם תחיל ילדה" (ישעיהו סו:7), קודם שלא נולד משעבד הראשון נולד גואל האחרון. עוד לפני שמתחילה הבעיה הקב"ה כבר מכין את הפתרון.

================================

עדולם המוזכרת בפרשתנו ובסיפורי דוד מוכרת לנו בשפלת יהודה.

העיר הקדומה 'עדולם' מזוהה כיום עם תל ששמו המקורי הוא "ח'רבת א-שיח' מד'כור", הנמצא במזרח פארק עדולם, דרומית למושב אדרת. הזיהוי הוצע לאור נתוני המקרא ועדותו של אוסביוס, ולאור שמה של חורבה קטנה לצד התל, הנזכרת במפת הקרן הבריטית לחקר ארץ ישראל תחת השם "ח'רבת עיד אלמיה". לפי הסברה, שמו של התל השתמר בשמה של חורבה זו, כאשר השיבוש נובע מהפיכת השם הקדום לשם בעל משמעות בערבית - "חג (עיד) המאה (אלמיה)". בתל ובחורבה שרידי בורות מים, מבנים קדומים ומערות. מקום בארות המכונות כיום "בארות עדולם", וכן מערות הקרויות כיום "מערות עדולם". אלה העניקו את השם לפארק קק"ל הגדול שנמצא בשפלה ונושא את השם הרשמי פארק מערות עדולם. הפארק משתרע על פני כ-50,000 דונם שרובם יערות אורן, אשר ניטעו בשנים הראשונות לקיום המדינה על ידי העולים שהתיישבו בחבל לכיש. הפארק הוכשר לציבור על ידי רשות העתיקות וקרן קיימת לישראל ונפתח לציבור באפריל 2008. בתחומי הפארק יערות, מערות, אתרים ארכיאולוגיים רבים ועוד.

בין האתרים הארכיאולוגיים הרבים שנמצאים בתחומי הפארק נמצאת גם חורבת עתרי השוכנת ליד הכניסה לפארק, בחלקו המערבי. שמו המקורי של האתר אותו חפרו פרופ' בועז זיסו ואמיר גנור אינו ידוע בוודאות. לאתר היו מספר שמות, כגון ח' אום סוויד, חורבת שוע, חירבת אל חיח וחורבת חוח. השם עתרי הוא שם רשמי, שניתן על ידי ועדת השמות הממשלתית ומקורו באוסטרקון שנמצא באתר, אשר שימש ככל הנראה כקבלה חקלאית, ואולי נוקט בשמו של הכפר. ייתכן ששם הכפר מוזכר על ידי יוסף בן מתתיהו, שכן בתיאורו של חורבן יישובים בשפלת יהודה מוזכר מקום בשם Κάφεθρα, שאפשר לקרותו כ"כפר עתרא";

ביקור בכפר המשוחזר כולל נקודת תצפית פנורמית, מבנה ציבור שהיה כנראה בית כנסת יהודי, מבני מגורים, רחובות, מספר מערות חצובות בסלעי הקירטון: מחסנים תת-קרקעיים, בורות מים, מערכות מסתור, מערת קבורה רומית הקרויה: "מערת התבליטים", כמו גם מקוואות טהרה המעידים על הקפדתם היתרה של יהודי המקום בתקופת הבית השני על הטהרה. שכן, החל מימי החשמונאים וטיהור המקדש בחנוכה "פרצה טהרה בישראל" .

בראש גבעת החורבה נמצא מתחם הכולל מקווה טהרה, מבנה ציבור גדול שעשוי להיות בית כנסת, מערכת מסתור ורובע מגורים. ממזרח ליישוב נחצבה בסלע גת גדולה . עדויות אחרות מלמדות גם על ייצור שמן זית ודבלות, קולומבריום מלמד על גידול יונים ופלכי נול מלמדים על טוויה של חוטים לצורכי תעשיית טקסטיל.

היישוב היהודי נהרס בשנת 69 לספירה, במהלך המרד הגדול. לאחר המרד הגדול התחדש היישוב, אם כי לעולם לא חזר לגודל שבימי תפארתו. במהלך ההכנות למרד בר כוכבא, 60 שנה מאוחר יותר, התקינו בכפר מערות מסתור, חלקן מסועפות, ששילבו בתוכן בורות מים קדומים.

מכיוון שהאתר כמעט ולא נושב בתקופות מאוחרות (להוציא שלב קצר מועד בסוף התקופה הרומית וראשית התקופה הביזנטית), מבנים ומתקנים חצובים מימי הבית השני וימי מרד בר-כוכבא נותרו במצבם הקדום, כמעט ללא שינוי. הדבר איפשר לבדוק בצורה יסודית את תופעת "מערכת-המסתור" ויחסן אל היישוב שמעליהן. התברר כי בשלב המוקדם (לפני המרד הגדול), היו מתחת לבתי המגורים חדרי-מסתור הכוללים חדר בודד אליו יורדת מחילה. לקראת מרד בר-כוכבא חוברו חדרים אלה למכלולים מורכבים הכוללים כמה חדרים, פתחי מילוט, וכן חיבור לבור מים.

בצפון האתר נמצאה מערכת מסתור שהפכה למערת קבורה רומית. מערה זו, המכונה "מערת התבליטים", היא מערכת מסתור קטנה שהוסבה לשמש מערת קבורה בתקופה הרומית המאוחרת, במערה חלל גדול ורבוע ובו שלושה משכבי מקמר (ארקוסוליה). על חזית שניים מהמשכבים תבליטים בגילוף באבן,. מערת הקבורה נחצבה קצת אחרי שנת 200 לסה"נ, והיא מיוחסת להתיישבות של וטרנים של הצבא הרומי שישב באזור בית גוברין. אל המערה יורדים כיום בעזרת מדרגות מתכת מודרניות ובמדרגות מקוריות שגולפו בסלע.

ממצא מיוחד נתגלה בתוך המקווה הסמוך למבנה הציבור: בתוך שכבת אפר שרפה נמצאו עצמות שהשתייכו למורדים ובני משפחותיהם, יחד עם ממצאים ומטבעות מזמן מרד בר-כוכבא. בין השאר נמצאה עצם חוליית-צוואר חתוכה, המלמדת כי ראש בעליה נערף בחרב. מענין הקישור הסימלי בין (פארק) 'עדולם', 'יהודה' ו'דוד' הקשורים לעניני גאולה ומשיח , ושרידים יהודיים של המרד שמנהיגו נקרא על שם "דרך כוכב מיעקב". המרד כשל באסון נורא, אך תוצאותיו הביאו את העם היהודי למחוזות חדשים שלאחר מאות שנים הובילו להקמת מדינת ישראל וגאולת עם ישראל בארצו. כי "**הגזרה אמת וההשתדלות שקר". - יש מנהיג לבירה.**